Il-gvern f'taħdidiet ma' ħames pajjiżi oħra biex jiżdiedu r-rotot tal-ajru minn Lulju
Ġunju 11, 2020 Aġġornata 11 Ta' Ġunju, 2020 8:49pm Il-Ministru għat-Turiżmu, Julia Farrugia Portelli, ikkonfermat li l-Gvern jinsab f'diskussjonijiet avvanzati ma' ħames pajjiżi oħra biex jiżdiedu ir-rotot tal-ajru. Dan hekk kif il-kumpanija li tmexxi l-Ajruport ħabbret l-iskeda ta' titjiriet li sitt linji tal-ajru se joperaw lejn 17-il rotta mill-ajruport internazzjonali ta' Malta mill-bidu tax-xahar id-dieħel. Għaddejjin t-tħejjijiet fl-ajruport biex jerga' jibda t-titjiriet regolari mill-1 ta' Lulju b'sitt linji tal-ajru diġà kkonfermaw li ser joperaw lejn id-destinazzjonijiet li l-awtoritajiet Maltin qablu li jippermettu t-titijriet wara li saret evalwazzjoni ta' dawn il-pajjiżi fit-trażżin tal-pandemija. Il-Ministru għat-Turiżmu, Julia Farrugia Portelli qalet li l-Gvern jinsab f'diskussjonijiet biex jiżdiedu ħames pajjiżi oħra mal-lista ta' destinazzjonijiet li se jkunu jistgħu isiru vjaġġi lejhom mix-xahar id-dieħel. Il-Ministru qalet li qed isiru bejn żewġ u ħames laqgħat kuljum mal-awtoritajiet ta' pajjiżi oħra biex tiġi spjegata is-sitwazzjoni ta' Malta b'rabta mal-COVID-19. Qalet li l-Latvja diġà aċċettat li tippermetti titjiriet minn Malta. Mistoqsija minn TVM jekk Malta hix se ssegwi l-appell tal-Kummissarju Ewropew għall-Intern, Ylva Johansson, biex minn nofs dax-xahar tneħħi r-restrizzjonijiet fuq l-ivvjaġġar għaż-żona Schengen, il-Ministru qalet li Malta se tibqa ssostni l-kunċett ta' safe corridors. Żiedet li l-ivvjaġġar lejn pajjiżi oħra se jsir fi stadji differenti. Il-Ministru għat-Turiżmu qalet li hemm diskussjonijiet ma' linji tal-ajru oħra li qed juru interess li jtiru minn u lejn Malta. F'lista ta' 17-il rotta maħruġa mill-MIA, tħabbar li l-ewwel titjiriet fl-1 ta Lulju se jsiru lejn Berlin, Dusseldorf, Munich, Dublin, u Katanja mill-AirMalta u r-Ryanair, li se joperaw l-akbar għadd ta' vjaġġi skedati tul is-sajf. Il-Kap Eżekuttiv tal-MTA Johann Buttigieg qal li bil-pandemija Covid-19, 30,000 post tax-xogħol kienu affetwati minħabba l-għeluq tal-ajruport u tal-postijiet tal-akkomodazzjoni fost l-oħrajn. Żied li t-turiżmu mistenni jonqos b'70 fil-mija matul dan is-sajf, li hu stmat li se jwassal għal 1.7 biljun ewro inqas fl-ekonomija. Qal li l-awtorità tat-turiżmu qed taħdem fuq kampanja biex tattira turisti ta' ġenerazzjonijiet iżgħar lejn Malta fosthom b'avvenimenti li mistennija jagħmlulhom l-esperjenza sabiħa minkejja l-limitazzjonijiet. Il-Maltin se jkunu jistgħu jsiefru lejn 19-il pajjiż minn Lulju